## Educació iniciarà un concurs de mèrits per a cobrir les places dels inspectors vacants després de les últimes oposicions

*** El secretari autonòmic d’Educació i el director general de Personal Docent han traslladat el procediment als sindicats
* Es valorarà la memòria presentada i la seua defensa, així com els mèrits aportats
* S’accelerarà el procés perquè en gener es cobrisquen totes les places d’inspectors docents a la Comunitat Valenciana**

La Conselleria d’Educació, Cultura, Universitats i Ocupació cobrirà les places en la Inspecció Educativa que han quedat vacants després de les oposicions amb un concurs de mèrits entre funcionaris de carrera dels cossos docents no universitaris dependents de la Generalitat Valenciana.

El secretari autonòmic d’Educació, Daniel McEvoy, i el director general de Personal Docent, Pablo Ortega, s’han reunit este dimarts en mesa sectorial amb els sindicats per a traslladar-los el procediment que cal seguir.

Finalitzat el procés selectiu per a l’accés al cos d’inspectors d’educació, resulta necessari convocar un procediment per a la constitució d’una borsa de treball extraordinària per a proveir de manera temporal llocs vacants de treball de la Inspecció Educativa a la Comunitat Valenciana i amb vista a garantir la millora de la qualitat del sistema educatiu.

En este sentit, el secretari autonòmic d’Educació ha destacat que “volem accelerar el procés perquè en gener, quan s’incorporen els inspectors que han aprovat el procés selectiu, tinguem suficients professionals per a cobrir tots els llocs d’inspecció docent a la Comunitat Valenciana”.

D’esta manera, es desenrotllarà un procés en dos fases, en el qual es valorarà amb un màxim de 20 punts la memòria presentada i la defensa d’esta, i amb un màxim de 10 punts els mèrits aportats.

A través de la memòria es pretén comprovar la competència professional dels aspirants des de la dimensió del coneixement del lloc de treball, considerant aspectes normatius, tècnics i metodològics que permeten planificar, aplicar i avaluar aspectes d’organització i gestió dels àmbits d’intervenció de la Inspecció i que responguen a les funcions i atribucions de la Inspecció d’Educació a la Comunitat Valenciana.

La llista ordenada que es genere a partir d’este procediment i els nomenaments provisionals que siguen efectuats tindran vigència fins a la convocatòria d’un nou procés selectiu o la incorporació del titular del lloc, tal com establix l’article 27 del Decret 80/2017, de 23 de juny, del Consell, pel qual es regula l’actuació, el funcionament i l’organització de la Inspecció d’Educació de la Comunitat Valenciana.

**Requisits dels participants**

Podran participar en este procés el personal funcionari docent que estiga en possessió del títol de doctorat, màster universitari, llicenciatura, enginyeria, arquitectura o títols declarats legalment equivalents.

A més, este personal haurà de pertànyer a algun dels cossos que integren la funció pública docent no universitària, així com acreditar una antiguitat mínima de deu anys com a personal funcionari de carrera en algun dels cossos que integren la funció pública docent. A més, han de tindre destinació a la Comunitat Valenciana com a funcionari de carrera en situació d’actiu en algun dels cossos docents no universitaris.

Fecha: 29/10/2024